ལུས་སྤངས་བ། དད་དང་ངེས་འབྱུང་སྙིང་རྗེ་སོགས་རྩོལ་མེད་དུ་རྒྱུད་ལ་སྐྱེ་བ་དང་། ལེ་ལོ་གཉིད་རྨུགས་ཆགས་སྡང་སོགས་ཆུང་དུ་སོང་ན་སྡིག་སྒྲིབ་དག་པའི་རྟགས་མཆོག་གོ། །དེ་ལྟར་བཟླས་ལ་བརྩོན་པའི་ཡོན་ཏན་ཡང་བཀའ་བརྒྱད་རང་ཤར་གྱི་ལུང་གོང་དུ་དྲངས་བ་དང་། དྲི་མེད་བཤགས་རྒྱུད་ལས་ཀྱང་། འདི་དག་དུས་གཅིག་ལ་ལན་བརྒྱ་རྩ་བརྒྱད་བཟླས་ན་ཉམས་ཆག་ཐམས་ཅད་བསྐོང་སྟེ། ངན་སོང་ལྟུང་བའི་ལས་ཀྱི་སྒྲིབ་པ་ལས་ཐར་བར་འགྱུར་རོ། །ཚེ་འདི་ལའང་དེ་བཞིན་གཤེགས་པ་རྣམས་ཀྱི་སྲས་ཀྱི་དམ་པར་དགོངས་ནས་བསྲུང་ཞིང་སྐྱོབས་པར་མཛད་ལ། ཤི་འཕོས་ནས་ཀྱང་བདེ་བར་གཤེགས་པ་རྣམས་ཀྱི་སྲས་ཀྱི་ཐུ་བོར་གྱུར་བར་གདོན་མི་ཟའོ། །ཞེས་དང་། ཕན་ཡོན་གཞན་ཡང་། མདོ་ལས། གང་ཞིག་སྡིག་པའི་ལས་བྱས་པ། །དགེ་བས་འགེབས་པར་བྱེད་པ་སྟེ། །སྤྲིན་བྲལ་ཉི་མ་ཟླ་བ་ལྟར། །འཇིག་རྟེན་འདི་ནས་ཀུན་ཏུ་གསལ། །ཞེས་སོ། །དེ་ལྟ་བུའི་དམ་ཚིག་རིམ་པ་ནི་ཕྲ་ཞིང་ཟབ་ལ། གང་ཟག་རང་རྒྱུད་པ་རྣམས་གནས་སྐབས་སུ་ཡུད་ཙམ་ལའང་ཉོན་མོངས་པའི་ཀུན་རྟོག་ནི་ཕ་མཐའ་ཡས་ཤིང་། ཉེས་ལྟུང་ཡང་དེའི་རྗེས་འགྲོ་བཞིན་བསགས་པ་ཆོས་ཉིད་བཤགས་སྦྱངས་ལ་རྒྱུན་དུ་བརྩོན་དགོས་ཏེ། ཚོར་ཏེ་ཉམས་པ་དང་མ་ཚོར་ཏེ་ཉམས་པའི་སྡིག་ལྟུང་མཐའ་ཡས་པའི་ཕྱིར་རོ། །འོན་ཀྱང་ཡིག་བརྒྱ་བཤགས་རྒྱུད་སོགས་ལ་ཁ་ཏོན་དུ་བྱེད་པ་ན། མུ་ཅོར་སྨྲ་བ་དག །བཤགས་རྒྱུ་ཅི་ཐོན་ཟེར་བ་སོགས་ཀྱི་འཕྱ་ཁྲེལ་གྱི་གནས་སུ་བྱེད་པ་མཐོང་སྟེ། དེ་དག་ནི་རྡོ་རྗེ་ཐེག་པའི་ལམ་གྱི་ཆ་ཤས་རྟོགས་པ་ཅི་ལྟ། དགེ་སྡིག་གི་ཕན་ཉེས་ཅུང་ཟད་ཀྱང་མ་གོ་བའི་སྐྱོན་ཟད་དེ། མགོན་པོ་བྱམས་པས། ལོག་པའི་ལམ་ལ་མཐའ་མེད་ཕྱིར། །དེ་དག་འདིར་ནི་སྤྲོ་བྱ་མིན། །ཞེས་གསུངས་པ་ཉིད་དོ། །ཚུལ་འདིར་ལ་ལ་དག་བློ་རྨོང་གཏི་མུག་གི་མུན་པས་སྒྲིབ་ཏེ་དམ་ཚིག་ཅེས་པ་ཅི་ཡིན་འདི་ཡིན་ཆ་མ་འཚལ་བ་དང་། ལ་ལས་དམ་ཚིག་ཅེས་པ་བསྲུང་དགོས་རྒྱུ་ཙམ་གོ་རུང་བསྲུང་ཡུལ། བསྲུང་བྱ། བསྲུང་བྱེད། བསྲུང་ཚུལ། ཁེ་ཉེན་སོགས་ཀྱི་རྣམ་བཞག་གང་ཡང་མི་ཤེས་པར་རྨུས་ལོང་ཐང་དུ་འཁྱམས་པ་ལྟ་བུ་དང་། ལ་ལ་བསྲུང་བྱའི་རྣམས་བཞག་ཆ་ཙམ་བློ་ཡུལ་དུ་ལོང་ཀྱང་སྤང་ལེན་ཇི་བཞིན་པར་ལག་ཏུ་མ་ལེན་པའི་བག་མེད་ཀྱི་གཡེང་བ་དང་ཤེས་བཞིན་ཁྱད་གསོད་ཀྱི་འདོར་བ་སྟེ་རྒྱུ་འབྲས་ལ་རྩི་བཞག་མི་བྱེད་པ་དང་། ཉམས་ཤིང་ཆགས་པ་བྱུང་བ་དག་ཀྱང་དངོས་བརྒྱུད་ཐབས་ཀྱི་བརྩོན་པས་བཤགས་བློ་ལྟ་ཅི་འགྱོད་སེམས་ཙམ་ཡང་མེད་པར་ཅི་དགར་བཏང་སྙོམས་ཀྱི་བོར་བ་དང་། འགའ་ཞིག་རང་ལ་བཀའ་དྲིན་ཆེ་ཆུང་གི་རྗེ་འགྲོ་བཞིན་དམ་བསྲུང་བ་མ་ཡིན་པར་བླ་མའི་སྟོབས་དང་མངའ་ཐང་ལ་དཔག་སྟེ་དེ་དང་བསྟུན་འཇུག་གི་སྒོ་ནས་དམ་བསྲུང་ཚུལ་སོགས་མདོར་ན་ཚུལ་མཐུན་གྱི་སྤྱོད་པ་ནི་ཉུངས་ཞིང་། གང་ལྟར་བླ་མ་དམ་ཚིག་གི་གནང་བཀག་གི་རྣམ་དབྱེ་སྟོན་མཁན་དང་། སློབ་མ་དམ་ཚིག་གི་བསྲུང་སེམས་ཙམ་ཡོད་པ་གཉིས་ཀ་ཉིན་མོའི་སྐར་མ་ལྟ་བུར་མཐོང་བས་ཡིད་སྐྱོ་བ་ལས་ཀྱང་ཆེས་སྐྱོ་བའི་གནས་ཉིད་དོ། །དེའི་རྒྱུ་མཚན་གསང་སྔགས་ཀྱི་རྩ་བ་དབང་དང་། དབང་གི་རྩ་བ་དམ་ཚིག་ཅེས་དབང་དཔེ་ལག་ཏུ་བསྣམས་ཚད་ཀྱི་ཞལ་ནས་ཆུ་རྒྱུག་པ་ལྟར་གསུངས་ཀྱང་དེའི་དོན་ཤེས་མཁན་དང་། ཉམས་སུ་བླང་མཁན་ཇི་ཙམ་དུ་མཆིས། གཟུར་གནས་མཁྱེན་ལྡན་རྣམས་དགོངས་པས་གཟིགས་ཚེ། ཁོ་བོས་ཀུན་སློང་ཕྲག་དོག་ང་རྒྱལ་རང་མཐོ་ཁྱད་གསོད་འགྲན་སེམས་ཀྱིས་ཟུར་ཟ་ཡིན་མིན་དེས་རྟོགས་ཤིང་། དེ་ཡང་ཐོག་མར་རྟོག་གཞིབ་གང་ཡང་མེད་པར་གྲགས་པ་ཁོ་ན་ཡིད་བསྐྱོད་པའམ་དབང་ལུང་དགོས་པའི་རྒྱུ་མཚན། ཐོབ་པའི་ཕན་ཡོན། མ་ཐོབ་པའི་ཉེས་དམིགས་སོགས་ཀྱི་རྣམ་དབྱེ་གང་ཡང་མི་ཤེས་པར་བུམ་པ་ཕྱག་ཏུ་བཟུང་ཚད་ཀྱི་ཕྱག་ཞབས་སུ་མགོ་རྒུ་ས་སྙེད་ན་མ་སྙེད་དང་། གླེགས་བམ་གློག་ཚད་ཀྱི་གྲལ་དུ་རྣ་བ་གཏོད་རྒྱུ་བྱུང་ན་མ་བྱུང་ན་བྱེད་པར་སྣང་ཡང་། ཕྱིན་ཆད་ཅི་མཛད་ལེགས་མཐོང་། ཅི་གསུངས་ཚད་མར་བྱེད་པས་མཉེས་པ་གསུམ་གྱིས་ཞབས་ཏོག་སྒྲུབ་པ་ལྟ་ཞོག །རྗེས་སུ་དཔྱད་པ་སྣ་ཚོགས་སུ་ཞུགས་པ་དང་། ལོག་ལྟ་བཏང་སྙོམས་སོགས་ཀྱི་དབང་དུ་ཐལ་ཏེ་དམ་ཉམས་ཀྱིས་སྟེང་གང་བའི་ཚུལ་འདི་ལྟ་བུའི་ཤན་གྱིས་ཡུལ་ཁམས་ཀུན་ཏུའང་ནད་ཡམས་འཁྲུགས་རྩོད་སད་སེར་བཙའ་ཐན་སོགས་མི་འདོད་པའི་ཉེས་ཚོགས་ཆར་བཞིན་དུ་འབབ་པ་ཚད་མས་གྲུབ་མངོན་ནོ། །ཡང་འགའ་ཞིག་བླ་མའི་མཚན་ཉིད་བརྟགས་པའང་མ་ཡིན། དམ་ཚིག་གི་ཁེ་ཉེན་ཤེས་པ་ཡང་མ་ཡིན་པར་དེ་དང་གོ་ས་མཉམ་པའོ། །འདྲ་མཉམ་དུ་ཡོད་རེ་བ་ཞིག་གིས་རང་གིས་ལྟག་ཚུགས་ཁོ་ན་གཙོ་བོར་འཛིན་པའང་། མཐོང་མེད་སྣང་ཚུལ་ལ་ཚད་བཟུང་ཅི་ཡོད་ཏེ་བཏང་སྙོམས་འགའ་ཞིག་གིས་གནས་སོ། །སྔར་གྱི་སྐྱེས་བུ་དམ་པ་རྣམས་ཀྱིས་རང་རང་གི་བླ་མ་དམ་ཚིག་བསྲུང་བའི་ཚུལ་དང་། ད་ལྟ་ཡང་ཁོ་བོའི་སྐྱབས་གཅིག་པུ་ངེས་པ་དོན་གྱི་རྡོ་རྗེ་འཆང་ཆེན་པོ་རིག་འཛིན་རྒྱལ་བའི་དབང་པོ་ཚེ་དབང་ནོར་བུ་སོགས་སྐྱེས་ཆེན་འགའི་རང་གི་བླ་མར་བརྟེན་ཕྱིན་གོ་ས་མཐོ་དམན་ལ་མ་ལྟོས་ཕྱག་དང་ལྡང་བ་ཞེས་བཀུར་བསྟི་ཡོན་ཏན་བརྗོད་པ་སོགས་ཀྱི་རྣམ་ཐར་ནི་བློའི་ར་བས་གཞལ་བའི་ཡུལ་ལས་འདས་ཀྱང་། དབང་བསྐུར་ཆོས་འཆད་ཀྱི་ངང་ཚུལ་ཇི་སྙེད་པས་འགྲོ་བློ་བསྒྱུར་ཞིང་ཕུགས་ཡུལ་བླ་མི་རྣམ་ཐར་ལ་བློ་མི་གཏོད་ཅིང་ཡིད་མི་བསྟོན་པ་འགའ་ལ་དཔག་ན། རང་བཞིན་ཤུགས་ཀྱི་དམ་ཚིག་ལ་འགལ་ཉམས་བྱུང་ན་མ་གཏོགས་བླ་མ་དང་རྒྱུ་འབྲས་ལ་བརྩི་བཞག་དོར་བའི་བཏང་སྙོམས་མེད་ཁུལ་དང་། བླ་མའི་རྣམ་ཐར་དྲན་པས་དད་པའི་སྤུ་ལོང་གཡོ་ཞིང་གདུང་ཤུགས་ཀྱི་མཆི་མ་འཁྲུགས་པ་སྐབས་རེས་འགའ་མ་ཡིན་པར་འཆར་ཞིང་བློ་སྙིང་བྲང་གསུམ་གཏོད་པའི་བསམ་པ་ནི་རྒྱུན་དུ་ཡོད་པ་བཅས་དང་དམ་ཅུང་ཟད་ཡོད་གྲས་སུ་ཆུད་དམ་སྙམས་པ་ཡང་རང་བློ་ལྐོགས་སུ་མ་གྱུར་པ་རྒྱལ་བ་སྲས་བཅས་ཀྱི་མཁྱེན་པའི་ཡུལ་ཏེ་དེ་ཡང་གང་གི་ཚད་མེད་པའི་བཀའ་དྲིན་དང་རྒྱུད་བྱིན་གྱིས་རླབས་པའི་ཐུགས་རྗེ་ཁོ་ན་ལས་བྱུང་བར་སེམས་ཏེ་རང་གི་གནས་ཚུལ་ཞར་བྱུང་དུ་སྨོས་ལ་འདིར་མཐོང་ཡུལ་གྱི་ཁ་དོག་བཞིན། དྲང་པོའི་གཏམ་གྱི་བརྗོད་ཚིག་སྣ་ཚོགས་སུ་སོང་ཡང་གཅིག་ཤོས་དག་རང་སྐྱོན་ལ་བརྟགས་པའི་བློ་སེམས་ནང་དུ་ཁ་བཟློག་ལ་ཟུག་རྒྱུའི་རྐྱེན་དུ་མི་འགྱུར་པ་ཞིག་གསོལ་བ་སྙིང་ནས་འདེབས་པ་མཆོག་དམན་ཀུན་གྱིས་དགོངས་འཚལ་ལོ། །དེ་ལྟར་དམ་ཚིག་རྣམ་གྲངས་རྒྱ་མཚོའི་གཏེར། །ཇི་སྙེད་དོན་ཟབ་ཇི་བཞིན་རྟོགས་དཀའ་ཡང་། །རྒྱུད་དང་དེ་འགྲེལ་བླ་མའི་མན་ངག་གིས། །བདག་རྒྱུད་བསླན་མཐུས་ཅུང་ཟད་ཙམ་འདི་གླེང་། །འོན་ཀྱང་དེངས་སྐབས་སྙིགས་མའི་རྣལ་འབྱོར་གྱི། །བླ་མ་ཕལ་ཆེར་འདུ་འཛིའི་གཡེངས་བས་ཁྱེར། །གཞན་སྣང་བློ་འབྲིང་སྒྱུ་མའི་འཁྲུལ་འཁོར་གྱིས། །ཚེ་འདིའི་འདོད་ཞེན་ཁེ་གྲགས་དོན་དུ་གཉེར། །རྒྱུད་དང་གདམས་པའི་གནད་རྣམས་ཐོས་བསམ་གྱིས། །གཏན་ལ་མ་ཕེབས་ལག་ལེན་འཆོལ་ཉོག་སྤྱོད། །དམ་ཚིག་ལྟ་བ་སྔགས་དང་ཕྱ་རྒྱ་རྣམས། །གནད་དུ་མ་སོང་ལྷ་སྔགས་རྟག་ཆད་འཛིན། །བླ་མ་རྒྱང་བོར་རང་ཆེ་ཐབས་ཀྱིས་འདོན། །རྒྱུད་པའི་སྐང་ཚུགས་མི་ཟིན་རིས་མེད་རློམ། །ཁ་བསགས་ཚུལ་ཆོས་གཡོ་རྒྱུའི་ཡོ་ལངས་དེས། །བླུན་རྣམས་མགུ་ལ་རང་ཡང་གཟེངས་སུ་མཐོ། །སློབ་མ་ཕལ་ཆེར་ངན་རྟོག་དུག་ཆུའི་མྱོས། །མཛད་པའི་ཆ་ཤས་ཙམ་ལའང་རྟོགས་དཔྱོད་ཞུགས། །ཡོན་ཏན་མི་མཐོང་སྐྱོན་ལ་མཛུབ་རིས་བཙུག །མཉམ་འགྲོགས་སྤྱོད་པས་ཉེས་ལྟུང་ཞར་དུ་བསགས། །ཟས་ནོར་འབག་པ་ཚེ་འདིའི་སྐྱོང་བྲན་ལ། །བཀའ་དྲིན་སྙིང་པོ་ཡིན་པའི་ངེས་ཤེས་ཀྱིས། །དད་པའི་རྣམ་འགྱུར་དེ་ཡིས་རང་གཟུགས་བསྟན། །ཕྱི་མའི་དོན་ལ་བསམ་གཞིག་རྒྱང་དུ་བསྲིངས། །དཔོན་སློབ་ཕལ་ཆེར་འར་འུར་མཛེས་སྤྱོད་ཀྱི། །ཀུན་རྟོགས་ཚོན་རིས་འཇའ་ལ་ཞེན་ཅིང་འཐས། །གཅིག་ཤོས་གཉིས་དྲན་ཀུན་སྤྱོད་མང་པོ་ཡིས། །ཟ་ཟའི་གཡེངས་བས་རང་སྣང་བསླུ་ཞིང་བྲིད། །ཚུལ་དེས་གང་ནས་སེམས་ཀྱང་ཆེ་ཕྲ་ཀུན། །བཟང་པོའི་བསླབ་བྱར་ཡིད་བསྟོན་མི་འཇུག་པས། །གཡོ་འཕྲུལ་གཙོ་བོར་འདོན་པའི་ཐབས་མཁས་ན། །རྟ་མཆོག་དུལ་བ་བཞིན་དུ་གར་ཡང་བྲིན། །འཕྲལ་ཕུགས་ཆོས་ལ་དཀྲི་བའི་བསམ་སྤྱོད་གང་། །སྐྱུགས་ནད་ཅན་ལ་རོ་བརྒྱའི་ཁ་ཟས་བཞིན། །དྲི་ཙམ་བསྟན་ཀྱང་སེམས་ལ་མི་འབབས་པས། །མི་སྨྲ་བ་ཉིད་ཡང་ཟབ་གནད་དུ་གོ། །དེ་ཕྱིར་སྙིགས་དུས་མི་ལ་ཕན་སེམས་ཀྱིས། །ཉེས་ལས་ལྡོག་ཀྱང་ཡོན་ཏན་སྐྱོན་མཐོང་ཆོས། །མངའ་ཐང་ཕོངས་པ་བདག་འདྲའི་ལེགས་བཤད་རྩ། །དྲེགས་པས་བརྒྱག་པའི་ནོར་སྐྱོང་སྤྱོད་སྙམས་མེད། །འོན་ཀྱང་རང་དང་རིས་མཐུན་སྐལ་ལྡན་འགར། །ཕན་ཕྱིར་ཙམ་འདི་དྭངས་བས་ཉེས་ལོངས་ལས། །སྨིན་གྲོལ་ལམ་སྟོན་རྡོ་རྗེའི་སློབ་དཔོན་མཆོག །གཙུག་གི་ནོར་ལྟར་བརྟེན་ལ་གསོལ་བ་ཐོབ། །དེ་ཡང་རྩ་ལག་བླ་མའི་རྣམ་དབྱེ་བཞན། །བཀུར་ཚུལ་རིམ་པས་གཡོ་ཟོལ་མེད་པ་ཡིས། །སྒོ་གསུམ་དད་བརྟེན་ཁྱད་པར་སྐུ་གསུམ་སེམས། །ངོ་སྤྲོད་མཆོག་དེ་སྙིང་ལྟར་བཀུར་བར་མཛོད། །ལྷ་སྔགས་ཏིང་འཛིན་ཡེ་ཤེས་རོལ་པ་ཡིས། །སྣང་གྲགས་རྟོགས་ཚོགས་ཆོས་སྐུར་རྟོགས་དཀའ་ཡང་། །མོས་སྤྱོད་ཀྱིས་ཞུགས་ལྷ་བསྒོམ་སྔགས་བཟླ་ཞིང་། །རྗེས་དཔག་ཚད་མས་གཏན་ལ་ཕེབ་པར་མཛོད། །གསང་སྔགས་ལམ་ནི་གསང་བས་གྲུབ་པས་ན། །གསང་བ་བཅུ་པོ་ཚུལ་བཞིན་བསྟན་སྲུངས་ཏེ། །ཉམས་ལེན་རྟག་ཚད་ཁ་ཆོས་མ་ཁྱེར་བར། །མཆོག་ཐུན་དངོས་གྲུབ་རིང་མིན་བསྙེས་པས་འབད། །མཆེད་ཀྱི་དམ་ཚིག་སྤྱིར་བཏང་དམིགས་གསལ་གྱིས། །རྣམ་དབྱེ་མང་ཡང་ཁྱད་པར་ནང་འདྲེས་སྤུན། །བླ་མ་དཀྱིལ་འཁོར་གཅིག་གི་བསྡུས་གྱུར་གང་། །བརྩེ་དུངས་རྒྱུན་ཆད་མེད་པས་སྐྱོངས་པར་མཛོད། །སྤྱིར་ན་དམ་ཚིག་རྒྱ་ཆེ་གྲངས་མང་ཞིང་། །སེམས་ཀྱི་རྒྱུན་ཙམ་ལའང་རྟག་ཁྱབ་པས། །ཉེས་བྱས་ལྟུང་བ་ཞལ་དུ་འབྱུང་བའི་ཕྱིར། །བཤགས་པའི་ལས་ལ་རྟག་ཏུ་བརྩོན་པ་གནད། །གཞན་ཡང་དལ་འབྱོར་རྟེན་འདི་རྙེད་དཀའ་ཞིང་། །ལན་གཅིག་ཐོབ་པའང་སྟེས་དབང་མ་ཡིན་པས། །གསེར་གླིང་སྟོང་ལོག་གྱུར་ན་ཨ་རེ་འགྱོད། །སྒོ་གསུམ་ཆོས་ཀྱི་ཕྱོགས་སུ་འབད་འབུང་ཐོན། །དོ་ནུབ་ཙམ་ཞིག་མི་འཆིའི་གདེངས་མེད་ནས། །ཡུན་རིང་སྡོད་པའི་གྲབ་ཤོམ་མང་པོ་ཡིས། །རང་གི་རང་ཉིད་བསླུ་ན་ཕུང་ཚབས་ཆེ། །དེ་བས་བློ་སྣ་ནང་དུ་སྐྱིལ་བར་གྱིས། །དཔེར་ན་རང་ལུས་ལས་བྱུང་གྲིབ་མ་བཞིན། །དཀར་ནག་ལས་བསགས་འབྲས་བུ་རང་ཉིད་དང་། །ལྷན་ཅིག་འབྲེལ་བས་སྡིག་སྤངས་དགེ་བསྒྲུབ་ལ། །ནན་ཏན་འབད་ནས་ཐར་པའི་ལམ་སྙེགས་འཚལ། །མདོར་ན་ཆོས་ཀུན་ཉམས་ལེན་སྙིང་པོ་ནི། །སྡོམ་པ་གསུམ་གྱི་ལམ་ཡིན་དེ་ལས་ཀྱང་། །སྔགས་ཀྱི་དམ་ཚིག་ཡང་སྙིང་ཐུན་པ་སྟེ། །ལུས་སྲོག་ལྟོས་མེད་འབད་པས་བསྲུང་འཚལ་གྱི། །དེ་སྐད་སྨྲས་པ་གྲོང་ཚིག་རྙོགས་མ་ལ། །ལེགས་བཤད་ཡན་ལག་བརྒྱད་ཀྱིས་ཕོངས་ན་ཡང་། །ལྷག་བསམ་དཀར་པོས་ཆེད་དུ་སྤེལ་བ་གང་། །ཡིད་ཀྱི་ཡོལ་གོར་སྨོན་ན་དོན་ཆེན་གྲུབ། །འོན་ཀྱང་བློ་མིག་དག་པ་འཕངས་པའི་ས། །རྙེད་པ་ལྟར་ཅི་ཚོགས་སྦྱོར་ལམ་སྣེ་ཙམ། །མ་ཆུད་རྨོང་བློའི་སྐྱོན་གྱི་ཆ་ཤས་ཀུན། །བླ་མ་ལྷ་དང་མཁའ་འགྲོར་སྙིང་ནས་བཤགས། །འདིར་འབད་རབ་དཀར་ལེགས་བྱས་བསོད་ནམས་མཐུས། །མ་ནོར་དམ་ཚིག་སྤང་ལེན་རྟག་སྤྱོད་ཅིང་། །སེལ་མེད་རྒྱུད་པ་འཛིན་པའི་བུ་སློབ་ཀྱིས། །ཕྱོགས་ཀུན་ཡོངས་ཁེངས་ཆོས་དཀར་འཕྲིན་ལས་རླབས། །ཆེས་འཕྲོའི་བསྟན་འཛིན་ཚོགས་ཀུན་སྐུ་ཚེ་བརྟན། །བཞེད་པ་གཅིག་མཐུན་མདོ་རྒྱུད་མན་ངག་གིས། །དགོངས་དོན་ཟབ་མོའི་ཤིང་རྟས་རྒྱ་ཆེན་འགྲོ། །སྲིད་མཚོ་ལས་སྒྲོལ་གཏན་བདེའི་སར་སྐྱོལ་ཤོག །ཁྱད་པར་ངེས་གསང་ཆོས་ཀུན་སྙིང་པོའི་བཅུད། །རྡོ་རྗེ་སྙིང་པོའི་བསྟན་པ་ཀུན་ནས་ཀུན། །གསལ་ཞིང་གང་པས་ལོག་སྨྲ་བདུད་སྡེའི་དཔུང་། །མ་ལུས་ལམ་འདིའི་གྲོམ་ལ་རྒྱལ་ཀུན་གྱིས། །འཕྲིན་ལས་བྱེད་པོར་སྐྱེས་དང་ཚེ་རབས་ཀུན། །བདག་ཉིད་གྱུར་ཏེ་སྤངས་རྟོགས་མཐར་ཕྱིན་པའི། །མགོན་པོ་སྐུ་གསུམ་ངོ་བོ་མྱུར་འགྲུབ་ཅིང་། །སྲིད་པའི་གནས་ཀུན་གཏན་ནས་སྟོང་བྱེད་ཤོག །ཞེས་དམ་ཚིག་གི་རིམ་པ་འདི་ལྟ་བུ་ཞིག་དགོས་ཞེས་ཤར་རྒྱལ་མོ་རོང་གི་བླ་མ་བསོད་ནམས་ཡེ་ཤེས་ཀྱི་ནན་ཏན་ཆེན་པོ་གསུང་གིས་བསྐུལ་བར་མཛད་ཅིང་། དེའི་རྗེས་འཐུད་དུ་གྲོགས་དམ་པ་འགས་ཀྱང་བསྐུལ་མཛད་ནའང་། ཇི་ལྟར་དེངས་སང་དུས་དབང་གིས་གལ་ཆུང་ཆོས་ལ་བྱེད་པའི་རྣམ་ཐར་ཤ་སྟག་གིས་སྔོན་གྱིས་མཁས་གྲུབ་དུ་མའི་ལེགས་བཤད་རྣམས་ཀྱང་ཉིན་གཅིག་གི་ཁ་ཕྱེ་བའི་རྟོགས་དཔྱོད་ཙམ་ལ་བློ་འཇུག་མཁན་མེད་པར་ངེད་ཀྱི་སྐྱེ་བ་གོང་མའམ། བླ་མ་གོང་མ་ཕྱག་དཔེ་ཡིན་ཞེས་ཁྱིམ་སྦུགས་སུ་བརྩེགས་པ་ཁོ་ན་གཙོ་བོར་བཟུང་བ་ལས། རང་ཉིད་ཀྱི་ཐོས་བསམ་བྱེད་ཅིང་གཞན་དེ་ལ་སྦྱོར་བ་སོགས་མེད་པ་དང་། གལ་སྲིད་སྦྱོར་ཀྱང་བློ་ཡིད་ཆོས་ལ་འཇུག་པ་དང་བྲལ་ཚེ། ངན་པ་བདག་ལྟ་བུའི་རྩོམ་པས་གཞན་ཕན་གྱི་ནུས་པ་ཟད་ཀྱང་། རེ་ཟུང་ཙམ་གྱིས་ཉམས་སུ་ལེན་པ་སྲིད་མཐའ་མ་བཀག་ཕྱིར་དང་། བསྐུལ་བ་པོའི་གསུང་མི་གཅོག་ཆེད་དུ་གྲུབ་དབང་ནམ་མཁའི་སྙིང་པོའི་སྐྱེ་བ་གོང་འོག་གི་ཐུགས་རྗེས་རྒྱུད་བརླན་རྗེས་སུ་འཇུག་པ་སྟེ། ས་ལ་ཀྱི་ཉེར་ལེན་ལ་སྤྲུལ་སྐུའི་མིང་གི་སྒྲོ་འདོག་འཕྲིན་ལས་བསྟན་འཛིན་པས་ཀཿཐོག་རྡོ་རྗེ་གདན་གྱི་བླ་བྲང་གི་ཡང་རྩེར་གྲུབ་པར་སྦྱར་བའི་ཡི་གེ་རང་ཉིད་ཀྱི་སུག་ལས་སུ་བསྟར་བ་སྟེ་དགེ་བས་རང་གཞན་ལམ་ཞུགས་རྣམས་དམ་ཚིག་སྤང་ལེན་འདོར་མེད་དུ་བརྩོན་པའི་འབྲས་བུ་མཉམ་རྫོགས་ཆེན་པོའི་དམ་ཚིག་གི་དོན་མངོན་སུམ་དུ་རྟོགས་པའི་རྒྱུར་གྱུར་ཅིག ༈ །སརྦ་མངྒ་ལམ།། །།